PETUR:

„Sírt bennem a lélek, hogy a pazarlást

Szemléltem és minden magyar szeme

Könnyekbe lábbadt. - Honnan volt az a kincs?

Bánk, nem felelsz? - Tulajdonunkat el-

Vevé s od'adta a hazájabéli

Cinkosinak, s kihúzta a szegény

Magyarnak a kezéből a kenyért s azt

Megette a meráni fegyveres.

Lerontatá atyáink várait,

S meráni fegyverest rakott oda (…)”

(Második szakasz – Második jelenet)

Választásunk azért esett az idézetre, mert Katona József drámájának esszenciáját röviden, tömören fogalmazza meg, benne sűrűsödik a mű összetett konfliktusrendszere, soraiban a közösség (magyarság) és az egyén (Bánk) sorsa egyaránt megjelenik.

A magyarság helyzetét Petur szavai azonnal világosság teszik: Getrudis viselkedése nem csupán a pazarlás miatt éhező parasztságot nyomorítja meg, hanem a magyar nemeseknek is fáj, hogy királynéjuk a merániaknak kedvez velük szemben.

Bánk hallgatása ismét jelentéses: nem felel, mert nem biztos benne, mi a helyes, az általa is emlegetett törvénnyel és szokással is összeegyeztethető út. Hiába valós a probléma, hiába volna célravezető fellázadni a pazarlás és az idegenek előtérbe helyezése ellen, Bánk tudja, hogy „Gertrúdis éppen a király maga”. A bán királyhoz való hűsége nem teszi lehetővé beleegyezését. Ráadásul megérti, és a békétlenekkel is beláttatja, miért kedvez a királyné saját népének, hiszen szerinte a magyarok is így tennének sajátjaikkal a németek között.

Bánk hallgatását ugyanakkor indokolhatja zavarodottsága is: egyfelől az információk hiánya, másfelől a jelszóként használt, számára kedves név: Melinda. Ez a zavarodottság, a tisztánlátás hiánya mindvégig meghatározó a darabban, és szintén ott bujkálhat Bánk – Petur által is felrótt – hallgatása mögött.

Összegezve, a fenti idézetben megjelenik a darab lényege, az összetett dilemma, amely ráadásul napjainkban is érvényes, hiszen az ember bármikor kerülhet olyan helyzetbe, amelyben a helyes út nem egyértelmű, ahol a vállalt szerepek, képviselni kívánt érdekek és értékek nem egyeztethetők össze könnyen.